31993D0365
L 151/38
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 2 юни 1993 година
за разрешаване на държавите-членки да предвидят дерогации от някои разпоредби на Директива 77/93/ЕИО на Съвета относно термично обработен дървен материал от иглолистни дървесни видове с произход от Канада и за определяне на специфичните мерки, отнасящи се до системата за маркиране, която следва да се прилага за термично обработен дървен материал
(93/365/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в Общността на организми, вредни за растенията или продуктите от растителен произход, и срещу тяхното разпространение в Общността (1), последно изменена с Директива 93/19/ЕИО (2), и по-специално член 14, параграф 3, третото тире от нея,
като взе предвид исканията на държавите-членки,
като има предвид, че съгласно разпоредбите на Директива 77/93/ЕИО поради риска от въвеждане на вредни организми е забранен вносът в Общността на дървен материал от иглолистни дървесни видове (Coniferales), с изключение на дървен материал от Thuja L. и дървен материал под формата на:
-
трески (стърготини), частици, дървени отпадъци или остатъци, получени изцяло или отчасти от тези иглолистни дървесни видове,
-
каси, касети, щайги или бъчви,
-
палети, бокс-палети или други товароносители,
-
дървен материал за скелета, преградки и подпори,
но включително дървен материал, който не е запазил естествената си обла форма, с произход от Канада, Китай, Япония, Корея, Тайван и Съединените американски щати не може да се внася в Общността, освен ако не е преминал съответната термична обработка за достигане на минимална температура на дървесната сърцевина от 56 °C за 30 минути и освен ако не се придружава от сертификатите, посочени в членове 7 и 8 от гореспоменатата директива;
като има предвид, че понастоящем в Общността се внася дървен материал от иглолистни дървесни видове с произход от Канада; като има предвид, че в този случай в тази страна обикновено не се издават фитосанитарни сертификати; като има предвид, че е необходимо да се определят подробностите на системата за маркиране, която ще се използва за удостоверяване на това, че дървеният материал е преминал термична обработка, при която е била постигната минимална температура на дървесната сърцевина от 56 °C за 30 минути;
като има предвид, че Комисията е установила въз основа на информация, предоставена от Канада, че е създадена официално одобрена и контролирана програма за проверка на термичната обработка, за да се гарантира, че дървеният материал е бил термично обработен в одобрени сушилни камери до достигане на минимална температура на дървесната сърцевина от 56 °C за 30 минути с цел термично умъртвяване на съответните вредни организми (Bursaphelenchus xylophilus и неговите носители); като има предвид, че рискът от разпространение на тези вредни организми се ограничава при условие че дървеният материал се съпровожда от „Сертификат за топлинна обработка в сушилни камери“, издаден по горепосочената програма;
като има предвид, че Комисията ще осигури предоставянето от страна на Канада на цялата техническа информация, необходима за извършване на оценка на дейността на програмата за проверка на термичната обработка;
като има предвид, че настоящето решение трябва да бъде преразгледано най-късно до 1 април 1995 г.,
като има предвид, че мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава да предвидят при условията, определени в параграф 2, дерогация от член 7, параграф 2 и член 12, параграф 1, буква б) от Директива 77/93/ЕИО, за дървен материал от иглолистни дървесни видове, преминал съответната термична обработка, с произход от Канада.
2. Разрешаването на изключения зависи от спазването на следните условия:
а)
дървеният материал трябва да е произведен в дъскорезници или обработен в подходящи помещения, одобрени и приети от Министерството на земеделието на Канада да участват в програмата за проверка на термичната обработка;
б)
дървеният материал трябва да се обработва термично до достигане на температура на дървесната сърцевина най-малко 56 °C за 30 минути в сушилни камери, които са изпитани, оценени и одобрени от независима организация за изпитване, одобрена за целта от Министерството на земеделието на Канада; времето и температурата на обработката на дадена партида се записват и архивират;
в)
оценката, посочена в буква б), се извършва по методология, която позволява да се определя времето, необходимо за постигане на температура на сърцевината най-малко 56 °C за 30 минути при най-лоши условия; съобразно с това се установяват графици за обработка за всяка камера;
г)
сушилните камери, посочени в буква б), трябва да разполагат с калибрирана апаратура за измерване на достиганата по време на обработката температура; тази апаратура също се оценява от проверяваща организация, посочена в буква б);
д)
след констатиране спазването на условията, посочени в буква б), в горната дясна четвърт на надлъжната страна на всеки сноп се поставя стандартизирана марка от или под контрола на назначеното за целта длъжностно лице от дъскорезницата, посочена в буква а);
е)
създава се система за проверка с цел следене спазването на условията, посочени в букви а)-д), от официални агенции за оценка на качеството, квалифицирани и упълномощени за целта по програма, одобрена и контролирана от Министерството на земеделието на Канада;
ж)
системата за проверка трябва да позволи на инспекторите от Министерството на земеделието на Канада да наблюдават одобрените дъскорезници, посочени в буква a), и да предприемат случайни проверки преди експедиция;
з)
дървеният материал трябва да се придружава от „Сертификат за топлинна обработка в сушилни камери“, който е стандартизиран по програмата, посочена в буква а), отговаря на модела, представен в приложението към настоящото решение, и се издава от лице, упълномощено за сметка на дъскорезниците да участва в програмата, одобрена от Министерството на земеделието на Канада.
Член 2
Без да се засяга член 14, параграф 5 от Директива 77/93/ЕИО, държавите-членки уведомяват Комисията и останалите държави-членки за всички случаи, когато внесените съгласно настоящото решение пратки не отговарят на условията, посочени в член 1, параграф 2, букви д) и з).
Член 3
Разрешението, предоставяно в член 1, се прилага от 1 юни 1993 г. То се отменя, ако се установи, че условията, посочени в член 1, параграф 2 не са достатъчни, за да предотвратят внасянето на вредни организми, или ако тези условия не са спазени. Разрешителното ще се преразгледа най-късно до 1 април 1995 г.
Член 4
Адресати на настоящото решение са държавите-членки.
Съставено в Брюксел на 2 юни 1993 година.